Põhikooli riikliku õppekava loodusainete valdkonna kirjelduses sätestatakse, et loodusainete esitus ning sellega seotud õpilasekeskne õpiprotsess peab tuginema sotsiaalsele konstruktivismile, kus keskkonnast lähtuvate probleemide lahendamisega omandatakse tervikülevaade loodusteaduslikest  faktidest ja teooriatest. Seega on õpetajatel vaja mõista probleemülesannete mitmekesisust ning erinevat tüüpi probleemide lahendamiseks rakendatavaid strateegiaid. Käesoleva artikli eesmärgiks on tutvustada probleemülesannete tüüpe ja esitada soovitusi nende lahendamiseks vajalike oskuste arendamiseks. Artiklis püütakse anda teemast lühike, kuid terviklik teaduslik ülevaade, sellele lisaks ka mõningad soovitused esitatu rakendamiseks õppetöös.